b'\n_START_ARTICLE_\nTalpioti hauakamber\n_START_PARAGRAPH_\nTalpioti hauakamber on kaljusse raiutud hauakamber Ida-Talpiotis, Ida-Jeruusalemma vanalinnast 5 km l\xc3\xb5unas, mis avastati ehitust\xc3\xb6\xc3\xb6de k\xc3\xa4igus 28. m\xc3\xa4rtsil 1980. _NEWLINE_Samalaadseid hauakambreid on piirkonnast leitud umbes 900, konkreetse haua dateeris algne kaevamismeeskond vahemikku 538 eKr kuni 70 pKr. J\xc3\xb5uka perekonna hauakambris oli 10 matmisurni, millest 6 katsid pealiskirjad. Hauakambrist leiti ka inimeste j\xc3\xa4\xc3\xa4nuseid. \xc3\x9che urni pealist on t\xc3\xb5lgendatud arameakeelse fraasina "Yeshua bar Yehosef" ("Joosua, Joosepi poeg"), millest Iisraeli geoloog Ayreh Shimron on j\xc3\xa4reldanud, et tegu v\xc3\xb5iks olla Jeesuse perekonna hauakambriga. Samas on tekst osalt loetamatu ning t\xc3\xb5lgenduse \xc3\xb5igsuses kaheldakse laialdaselt._NEWLINE_2000. aastal avalikustati \xc3\xbche urni pealiskirja v\xc3\xa4idetav t\xc3\xb5lgendus "Jaakob, Joosepi poeg ja Jeesuse vend". Jeesuse-seose pooldajad usuvad, et hauas on Jeesuse, tema naise ja poja, samuti teiste Uuest testamendist tuntud isikute j\xc3\xa4\xc3\xa4nused. V\xc3\xa4idetavalt dateerisid 2015. aasta aprillis tehtud laborianal\xc3\xbc\xc3\xbcsid need 1. sajandisse pKr. T\xc3\xb5lgendust on kasutatud argumenteerimaks, et vastupidi traditsioonilise kristluse doktriinile "tegelikult" Jeesus surnust \xc3\xbcles ei t\xc3\xb5usnud. Jeesusega seostuv t\xc3\xb5lgendus on aga kahtluse alla seatud arheoloogia, teoloogia, lingvistika ja piibliuuringute valguses._NEWLINE_2007. aastal esilinastus Talpioti hauakambrist tehtud dokumentaalfilm "The Lost Tomb of Jesus" ("Jeesuse kadunud haud", lavastaja James Cameron, produtsent ajakirjanik Simcha Jacobovici). Filmiga koos ilmus ka Jacobovici ja Charles Pellegrino raamat "The Jesus Family Tomb" ("Jeesuse perekonna haud"). Jeesuse-teooriat propageeriv film ja raamat tekitasid laialdase poleemika._NEWLINE_Algsete arheoloogiliste v\xc3\xa4ljakaevamiste aegne Iisraeli muinsuskaitseameti piirkonnainspektor, arheoloogiaprofessor Amos Kloner, kes tegeles ka Talpioti hauakambri kaevamist\xc3\xb6\xc3\xb6de j\xc3\xa4relevalvega, on kinnitanud, et v\xc3\xa4idetavad seosed Uues Testamendis kirjeldatud Jeesusega ei sobi arheoloogilise kontekstiga, lisades: "Nad tahavad sellega vaid raha teenida."'